**LabDay 2019**

U petak 8. 11. 2019. profesorica Nataša Vuković je sa dvije maturantice Medicinske škole Varaždin održala kratko predavanje i radionicu za učenike 7.b i 8.b razreda. Tom prilikom je učenicima pokušala približiti djelatnost laboratorijske medicine i medicinske biokemije uz naglašavanje njihove važnosti u dijagnosticiranju bolesti. Budući da je krv jedan od najčešće ispitivanih uzoraka, učenici su mikroskopirajući upoznali sastav krvi, tj. naučili su razlikovati krvne stanice.

Budući da se 14. studenog obilježava Svjetski dan šećerne bolesti, predavanje je obuhvatilo informacije o simptomima, dijagnostici i prevenciji šećerne bolesti s naglaskom na važnost pravilne prehrane i redovite kontrole razine šećera u krvi. Također, učenici su upoznali glukometar i provjerili razinu šećera u krvi. Kroz razgovor smo saznali da velik broj učenika ima članove obitelji koji boluju od šećerne bolesti pa ih se osvijestilo o tome da je često ova bolest genetski uvjetovana i da moraju promišljati o svom načinu života i češće kontrolirati razinu šećera u krvi.

Predavanje je bilo korisno, učenici su vrlo zainteresirano pratili i predavanje i praktičan dio pa je vrijeme samo proletjelo.Ovakva suradnja pokazala se korisnom te se i ubuduće nadamo zajedničkoj suradnji.

Učiteljica Gordana Križanić